La Llei 4/1993, de 18 de març, del sistema bibliotecari de Catalunya, estableix que correspon als municipis prestar el servei de lectura pública, seguint la línia marcada per l'article 64 de la Llei 8/1987, municipal i de règim local de Catalunya.
El Decret 124/1999, de 4 de maig, sobre els serveis i el personal del Sistema de Lectura Pública de Catalunya, disposa que el personal de les biblioteques públiques de titularitat pública ha de ser nomenat o contractat pels ajuntaments, excepte si es tracta de personal d'una biblioteca central comarcal adscrit exclusivament a funcions de comarcalitat, en aquest cas també pot ser nomenat o contractat pel consell comarcal.
Abans de la promulgació de la Llei del sistema bibliotecari de Catalunya, la Generalitat va crear diversos llocs de treball destinats a biblioteques locals o comarcals.
Per tal d'ajustar aquesta situació a les previsions de la normativa vigent, els esmentats llocs de treball han de ser transferits als municipis.
A proposta del conseller de Cultura i de la consellera de Governació i Relacions Institucionals,
1.1 El personal de l'Administració de la Generalitat de Catalunya que presta servei a les biblioteques que consten a l'annex s'ha de transferir als ajuntaments dels municipis corresponents.
1.2 La transferència del personal es farà efectiva mitjançant la subscripció d'un conveni entre el Departament de Cultura de la Generalitat i cada ajuntament afectat.
1.3 Durant un termini de deu anys a comptar des de l'efectivitat de la transferència del personal, el Departament de Cultura transferirà a cada ajuntament una aportació econòmica equivalent al cost de la plaça transferida.
2.1 Al personal funcionari que es transfereixi en aplicació d'aquest Decret se li aplicarà el règim estatutari vigent a l'ajuntament de destinació.
L'ajuntament de destinació ha de respectar al personal transferit el grup del cos o escala de procedència, els drets econòmics inherents al grau que tingui reconegut, els drets relatius a la funció a desenvolupar, i el sistema de previsió social.
2.2 Pel que fa a l'Administració de la Generalitat, el personal a què fa referència l'apartat 1 quedarà en situació administrativa de serveis en altres administracions públiques, conservant la condició de funcionari o funcionària de la Generalitat però sense reserva de plaça i destinació.
Aquest personal podrà participar en totes les convocatòries de provisió de llocs adients al seu cos o escala i reingressar d'aquesta manera a la situació de servei actiu a l'Administració de la Generalitat.
Al personal interí que es transfereixi en aplicació d'aquest Decret, l'ajuntament de destinació li ha de mantenir el seu nomenament de caràcter temporal, i queda subjecta la seva plaça als procediments normals de provisió i/o selecció d'acord amb la normativa vigent.
Se li aplicarà el règim estatutari dels funcionaris en el que sigui compatible amb la seva situació de caràcter temporal.
El personal laboral que es transfereixi en aplicació d'aquest Decret s'integrarà en la plantilla de l'ajuntament de destinació per aplicació del mecanisme de successió d'empresa.
L'ajuntament es subrogarà en els contractes laborals vigents en el moment de la transferència, als efectes de l'estabilitat laboral, categoria i antiguitat del personal transferit.
Se suprimeix el Negociat de la Central Urbana Can Sumarro i, per tant, es deroga l'article 1 de l'Ordre de 30 de maig de 1987, per la qual es creen diversos negociats adscrits al Servei de Biblioteques i del Patrimoni Bibliogràfic de la Direcció General del Patrimoni Escrit i Documental del Departament de Cultura.
El que estableix aquesta disposició addicional entrarà en vigor en el moment en què sigui efectiva la transferència a l'Ajuntament de l'Hospitalet de Llobregat del personal de la Biblioteca Can Sumarro.
Barcelona, 23 de juliol de 2002
Consellera de Governació i Relacions
Relació de biblioteques a les quals és d'aplicació el present Decret
Biblioteca Pomar, de Badalona (Barcelonès).
Biblioteca Joan Salvat-Papasseit, de Cornellà de Llobregat (Baix Llobregat).
Biblioteca Joan Camps i Giró, de Granollers (Vallès Oriental).
Biblioteca Can Sumarro, de l'Hospitalet de Llobregat (Barcelonès).
Biblioteca Central, d'Igualada (Anoia).
Biblioteca Julià Cutillé, de Llagostera (Gironès).
Biblioteca Pau Vila, de Molins de Rei (Baix Llobregat).
Biblioteca Comtat de Cerdanya, de Puigcerdà (Cerdanya).
Biblioteca Joan Oliva i Milà, de Vilanova i la Geltrú (Garraf).